b'\n_START_ARTICLE_\nTod\n_START_SECTION_\nZgodovina\n_START_PARAGRAPH_\nZgodovino naselja je mogo\xc4\x8de slediti vse do Starega egip\xc4\x8danskega kraljestva (okoli 2686 pr. n. \xc5\xa1t.\xe2\x80\x93okoli 2181 pr. n. \xc5\xa1t.). Najstarej\xc5\xa1i v Todu odkriti objekt je granitni steber faraona Userkafa iz Pete dinastije. Userkaf je naro\xc4\x8dil tudi raz\xc5\xa1iritev Montujevega templja. Prisotnost Enajste dinastije dokazujejo bloki z imeni faraonov Mentuhotepa II. in Mentuhotepa III.  Pod Senusretom I. je vse stare tempeljske zgradbe nadomestil nov tempelj. Pod Ptolemajem VIII. je bilo zgrajenih \xc5\xa1e nekaj prizidkov.\n_START_SECTION_\nKultura\n_START_PARAGRAPH_\nV Todu so ob Montuju \xc4\x8dastili tudi lokalno boginjo in Montujevo \xc5\xbeeno Iunit. Po Flindersu Petrieju je bil lokalni zavetnik bog Hemen. V okolici Toda kot delu Tebaide so \xc4\x8dastili tudi egip\xc4\x8danskega krokodiljega boga Sebaka (Sobek).\n_START_SECTION_\nTodski zaklad\n_START_PARAGRAPH_\nLeta 1936 so med izkopavanji v poru\xc5\xa1enem templju na\xc5\xa1li veliko kovinskih predmetov in predmetov iz lapisa lazuli. Ve\xc4\x8dina kovinskih predmetov je bilo srebrnih. Ve\xc4\x8dina strokovnjakov je menila, da so predmeti neznanega neegip\xc4\x8danskega izvora iz neznanega \xc4\x8dasovnega obdobja. Njihov slog je bil podoben slogu predmetov iz obdobja okoli 1900-1700 pr. n. \xc5\xa1t., izkopanih v Knososu na Kreti. Predmeti iz Knososa so bili izdelani iz gline in so morda imitirali kovino. _NEWLINE_\xc5\xa0tiri bakrene skrinje z zakladom in imenom faraona Amenemheta II. je odkril F. Bisson de la Roque. Nekateri viri predpostavljajo, da je zaklad azijskega porekla in da je bilo nekaj predmetov izdelanih v Iranu. V zakladu je tudi nekaj zlatih premetov, po poreklu iz Anatolije. Po metalur\xc5\xa1ki analizi srebrnih predmetov so tudi zanje pri\xc5\xa1li do enake ugotovitve._NEWLINE_Zgleda, da so predmeti v zakladu izvirali iz razli\xc4\x8dnih delov sveta, kar ka\xc5\xbee na stike Egip\xc4\x8danov z drugimi starimi civilizacijami. _NEWLINE_Zlati predmeti v zakladu tehtajo 6,98 kg, srebrni pa 8,87 kg. Zaklad sta si razdelila muzej Louvre  in Egip\xc4\x8danski muzej v Kairu.'